《孤鹄篇四章》
明代·欧必元

有鸟有鸟，出于琼林。何以求之，中道酸辛。朝鸣共雄，惠此好音。

爰居爰止，玄圃之岑。

有鸟有鸟，越生四雏。虽则四雏，匪我鸣鸒。漱芳茹实，雍雍瞿瞿。

瞿瞿伊何，邦家之需。

大火既烈，有实其离。爰启我堂，我樽我罍。青青子衿，揖让先后。

介我眉寿，饮我□□。

何以献之，玉斗金卮。何以祝之，松柏为期。何以颂之，于万斯年，为母是师。

作者简介：欧必元（一五七三—一六四二），字子建。顺德人。大任从孙，主遇从兄。十五岁为诸生，试辄第一。明思宗崇祯间贡生，年已六十。以时事多艰，慨然诣粤省巡抚，上书条陈急务，善之而不能用。当时缙绅称之为岭南端士。尝与修府县志乘，颇餍士论。晚年遨游山水，兴至，落笔千言立就。必元能诗文，与陈子壮、黎遂球等复修南园旧社，称南园十二子。著有《勾漏草》、《罗浮草》、《溪上草》、《琭玉斋稿》等。清郭汝诚咸丰《顺德县志》卷二四有传。欧必元诗，以华南师范大学藏清刊本《欧子建集》为底本。